Source: http://copy21.com/2012/05/blokkolni-kell-a-the-pirate-bay-t-angliaban/
Timestamp: 2019-01-20 16:59:48+00:00

Document:
Blokkolni kell a The Pirate Bay-t Angliában – COPY21
Blokkolni kell a The Pirate Bay-t Angliában
máj 23, 2012 by Dr. Mezei Péter	in Anglia
Régi elmaradásomat rovom le egy nagyon fontos brit bírósági ügyről szóló elemzés közzétételével. Még februárban történt, hogy a brit High Court ítéletben rögzítette a The Pirate Bay torrent oldal és üzemeltetőinek felelősségét az oldal segítségével elkövetett szerzői jogsértések kapcsán. Április legvégén pedig a bíróság arra kötelezte a perbe vont internet-hozzáférés szolgáltatókat, hogy blokkolják a TPB oldalhoz való hozzáférést az előfizetőik körében.
Az első ítélet kiemelkedő precizitással járta körbe a fájlcserélés kérdését, különös tekintettel a TPB tevékenységére. Az ítéletet már csak azért is érdemes elolvasni, mert akkurátus rendszerben halad végig az ilyen szerzői jogi perek esetén releváns információk elemzésén. Mindenekelőtt tisztázni érdemes, hogy az ügy alperese nem a TPB volt, hanem hat – piacvezető – ISP. A felperes tartalomszolgáltatók követelése pedig nem volt más, mint a torrent oldal blokkolásának bírósági előírása. Az eljáró bíróság kiinduló pontja ezért az ilyen jellegű kérdésekben az elmúlt időszakban született bírósági ítéletek behivatkozása volt, különösen a Newzbin és Newzbin2 blokkolására irányuló pereké. Ahhoz azonban, hogy a TPB esetén is hasonló konklúzió szülessék, elsőként annak megállapítására van/volt szükség, hogy vajon a TPB megvalósít-e valamilyen szerzői jogsértést vagy közreműködik-e bármilyen szerzői jogsértésben. A bíróság – elfogadva a felperesek legfontosabb érveit – úgy ítélte meg, hogy e kérdésekről a TPB illetékeseinek a távollétében is joga van dönteni, mivel semmi esély nem mutatkozott arra, hogy az érintett weboldal képviselői megjelennének a tárgyaláson és védenék magukat.
A bíróság (Michael Walsh szakvéleményére támaszkodva) kimerítő részletességgel, jogi szemszögből nézve hibátlanul ismertette a BitTorrent működésének, valamint a TPB szolgáltatásának a lényegét. Ezt követően a szerzői jog iránt fogékony emberek tankönyvszerű formában ismerhetik meg az irányadó nemzetközi joganyag releváns elemeit (így a Berni Uniós Egyezményt, a WIPO szerződéseket és az uniós irányelvi jogalkotást), valamint a brit szerzői jog passzusait.
Mindezekre alapítva az eljáró tanács szerint a magánszemélyek kétféleképpen is megsértették a brit szerzői jogi törvény rendelkezéseit: (1) jogellenes többszörözést végeztek; (2) jogellenesen továbbították elektronikus eszközökkel a jogvédett tartalmakat egy “új nyilvánossághoz” (olyan emberekhez, akikhez a jogosult eredendően nem juttatta el a tartalmat). E részeknél a bíróság egyébként ismételten kimerítő, tankönyvszerű elemzést ad az irányadó Európai Uniós joggyakorlatról, különösen a nyilvánossághoz közvetítés joga vonatkozásában.
Ugyanakkor maga a TPB is világosan közreműködött a szerzői jogsértések elkövetésében. A bíróság szerint egyrészt a tort jog “engedélyezési elméletét” sértő magatartást tanúsított, másrészt egyetemlegesen felelős a felhasználók által elkövetett szerzői jogsértésekért. Ezek közül az előbbi pont érdemel külön kiemelést. A bíróság a Newzbin ügyben hozott ítéletből idézte az alábbi passzust (angolosok előnyben):
“In my judgment it is clear from this passage that ‘authorise’ means the grant or purported grant of the right to do the act complained of. It does not extend to mere enablement, assistance or even encouragement. The grant or purported grant to do the relevant act may be express or implied from all the relevant circumstances. In a case which involves an allegation of authorisation by supply, these circumstances may include the nature of the relationship between the alleged authoriser and the primary infringer, whether the equipment or other material supplied constitutes the means used to infringe, whether it is inevitable it will be used to infringe, the degree of control which the supplier retains and whether he has taken any steps to prevent infringement. These are matters to be taken into account and may or may not be determinative depending upon all the other circumstances.”
Vagyis az engedélyezés nem jelent mást, mint hogy a kérdéses szolgáltató tudatos támogatást nyújt a felhasználónak arra, hogy képes legyen bizonyos jogsértéseket elkövetni. A bíróság szerint a TPB oldala (funkciói, felépítése és működtetése) pont erre volt kalibrálva.
E megállapítások fényében az sem lehet meglepő, hogy a bíróság végül május elején külön végzésben elrendelte, hogy a perbe vont IPS-k blokkolják a The Pirate Bay elérhetőségét. (Meglepő módon a hat perbe vont ISP közül a BT haladékot kért a végzés foganatosítására.) Az ügy ennek folytán újabb lépcsője annak a folyamatnak, ami az elmúlt relatíve rövid idő (kb. 2 év) alatt tendenciává nőtte ki magát Európában (az Európai Unióban): nevezetesen annak, hogy a szerzői jogosultak a P2P indexáló oldalak elérésének blokkolása iránti próbálkozással igyekeznek gátat szabni a fájlcserélés terjedésének. és meg kell mondanom, ez a jó és arányos megoldások közé tartozik. Nem csak azért, mert a jog szava e vonatkozásban világos, hanem azért is, mert a kérdéses szituációkat a bíróságok döntik el, vagyis főszabály szerint arra alkalmas, hozzáértő emberek mondanak véleményt ilyen fontos kérdésekben. Így a jogérvényesítés sem tolódik el valamilyen átpolitizált vagy épp jogon kívüli színtérre, melyek messze állnak a kiegyensúlyozottságtól.
Az áprilisi végzés kapcsán lásd az E.SZER.INT blogon Békés Gergely bejegyzését, a TorrentFreak avagy az EDRi-gram írását.
E hosszú írás végén már senkinek az idegeit sem akarom túlfeszíteni. Ugyanakkor pár mondatot megérdemel az információ megosztása: a jelen bejegyzés a blog 500. írása. Több mint két éve hívtam életre ezt az oldalt, s ennek fényében határozottan örömömre szolgált ennyit írni. Nem is gondoltam volna, hogy “ilyen hamar” összejön ennyi poszt. Bízok benne, hogy még legalább ugyanennyit lesz kedvem és időm is írni!
Tagged with: The Pirate Bay

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság